LPN กำไร Q2 ลดเหลือ 121 ลบ. หลัง “โควิด” กระทบรายได้ – แจกปันผล 0.10 บ.
LPN เปิดกำไรไตรมาส 2/64 ลดลง 22% เหลือ 121 ลบ. จากปีก่อนมีกำไร 156 ลบ. หลังเจอพิษ "โควิด-19" กระทบรายได้ขายลดฮวบ ส่วนครึ่งปีแรกกำไร 244 ลบ. ลดลง 34% เมื่อเทียบกับปีก่อนมีกำไร 370 ลบ.
LPN กำไร Q2 ลดเหลือ 121 ลบ. จากปีก่อน 156 ลบ. เจอพิษ "โควิด-19" กระทบรายได้ลด ส่วนครึ่งปีแรกกำไร 244 ลบ. ลดลง 34% เทียบกับปีก่อนมีกำไร 370 ลบ.
6 ส.ค. 2564

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN รายงานผลการดำเนินงานงวดไตรมาส 2 และงวด 6 เดือนแรกของปี 2564 มีกำไรสุทธิ ดังนี้

โดยบริษัทและบริษัทย่อยมีกำไรสุทธิลดลงร้อยละ 21.19 จากช่วงเวลาเดียวกันของปีก่อนเกิด จากรายได้จากการขายโครงการอาคารชุดพักอาศัยที่ลดลงร้อยละ 36.58 อันเนื่องมาจากสถานการณ์การแพร่ระบาดของโควิด 19 ส่วนโครงการบ้านพักอาศัยมีรายได้ที่เพิ่มขึ้นร้อยละ 15
ขณะเดียวกันรายได้จากธุรกิจให้เช่าและบริการ และธุรกิจบริหารเพิ่มขึ้นจากไตรมาสเดียวกันของปีก่อนร้อยละ 82.66 และร้อยละ 14.72 ตามลำดับ ซึ่งเป็นไปตามนโยบายกระจายฐานรายได้ ซึ่งบริษัทดำเนินการมาอย่างต่อเนื่อง
ส่วนค่าใช้จ่ายในการขาย และค่าใช้จ่ายบริหารลดลงจากช่วงเวลาเดียวกันของปีก่อนร้อยละ 24.39 และร้อยละ 8.65 ตามลำดับ เกิดจากค่าใช้จ่ายในการโอนกรรมสิทธิ์ที่ลดลง และผลจากการเพิ่มประสิทธิภาพในการบริหาร ควบคุมค่าใช้จ่ายและต้นทุนในการดำเนินงานในไตรมาส 2 ปี 2564 บริษัทยังคงขยายธุรกิจอย่างต่อเนื่อง แม้สถานการณ์การแพร่ระบาดของโควิด 19 ยังคงอยู่ในวงกว้าง มีการเปิดตัวโครงการใหม่ 1 โครงการ ได้แก่ โครงการบ้าน 365 เมืองทอง เป็นโครงการบ้านพักอาศัยระดับพรีเมียมบนทำเลศักยภาพใจกลางเมืองทองธานี มูลค่าโครงการประมาณ 2,500 ล้านบาท
สำหรับ 6 เดือนหลังของปี 2564 บริษัทมีมุมมองเป็นบวก โดยคาดว่าสถานการณ์การระบาดโควิด 19 จะมีแนวโน้มที่ดีขึ้น ภายหลังจากภาครัฐดำเนินมาตรการต่าง ๆ โดยเฉพาะการเร่งฉีดวัคซีนให้กับประชาชนเป็นวงกว้าง โดยคาดว่าสถานการณ์ของธุรกิจอสังหาริมทรัพย์ จะเริ่มค่อย ๆ ฟื้นตัวในไตรมาส 4 นี้
โดยบริษัทมีแผนเปิดตัวโครงการใหม่ในไตรมาส 4 จำนวน 5 โครงการ ประกอบด้วย โครงการอาคารชุด พักอาศัย 2 โครงการ และบ้านพักอาศัย 3 โครงการ มูลค่ารวมประมาณ 5,000 ล้านบาท เพื่อตอบโจทย์ความต้องการของผู้บริโภค
อย่างไรก็ตาม บริษัทมีมติจ่ายปันผลงวดดำเนินงานวันที่ 1 ม.ค.64 – 30 มิ.ย.64 เป็นเงินสด 0.10 บาท กำหนดวันที่ไม่ได้รับสิทธิ์ปันผล หรือ XD วันที่ 18 ส.ค.64 และกำหนดจ่ายปันผล 3 ก.ย.64